text: Fængslet for at producere børneporno
  03 maj 2012 kl. 13.20
  I et fuldstændigt lukket grundlovsforhør blev en mand fra Fredericia torsdag fængslet for selv at have produceret børneporno.
  - Jeg kan kun sige, at der er tale om en mand i 40'erne. Han er fængslet for fire uger, og det har han kæret, siger anklager Lise Hebsgaard.
  
  Delt børneporno
  Manden blev anholdt onsdag i forbindelse med en aktion, hvor mænd i flere politikredse blev sigtet for at have delt børneporno via internettet.
  Men manden fra Fredericia er også sigtet for selv at have produceret de ulovlige optagelser.
  Det hører absolut til sjældenhederne, at politiet får fat i de folk, der selv har produceret nyt illegalt materiale.
  
  Vil ikke sige noget
  Men hos Sydøstjyllands Politi afviser man at oplyse, om manden således mistænkes for eksempelvis at have fotograferet nøgne børn eller om han direkte skal have forgrebet sig på dem.
  - Hensynet til efterforskningen går forud for alt andet, lyder den eneste kommentar fra anklageren.
  Hun vil således heller ikke oplyse, om nogle af ofrene for den påståede produktion af børneporno er identificeret.
  
  Slgo til 15 steder
  Ved onsdagens aktion besøgte politiet 15 forskellige steder. Det blev nødvendigt at anholde seks mistænkte, men det var fra starten meningen, at de skulle løslades igen efter endt afhøring.
  Derfor tyder det altså på, at politiet stødte på noget uventet, da de bankede på hos manden i Fredericia.
  